  Виталий Пронин Кылем ар куспын шаерысьтымы сюресъёс вылын пусъемын 1 сюрс 398 шудтэм учыр - быремын 252 мурт, сӧсырмемын 1 сюрс 511 адями.Кун Кенешлэн юртаз ортчиз сюрес вылын кышкыт учыръёслэсь утиськонлы сӥзем кенешон. Ужрадэ ӧтемын вал транспортъя но сюрес хозяйствоя министр Виктор Вахромеев, югдурез утён удысысь, Дышетонъя но наукая министерствоысь специалистъёс, Иж город администрациысь кивалтӥсьёс. Люкаськемъёс бадӟым саклык висъязы «Сюрес вылын мынон-ветлонэз кышкытлыклэсь утён» учреждение котыр кылдэм югдурлы. Ӵапак та огазеяськон кыл кутэ сюрес вылысь пусъёс, светофоръёс но видеотехника понна. Кылем арын сӥзьыл та ёзлэсь ужамзэ чаклаз республикаысьтымы Эскеронъя комитет. Шараяськиз: техника бадӟыматэм дунын но ӝегаса басьтэмын, та понна янгыше усемъёс кыл кутонэ татчыозь кыскемын ӧвӧл. Та пумысен валэктон сётӥз транспортъя но сюрес хозяйствоя министр Виктор Вахромеев. Та учрежденилэсь ужамзэ сак чакласа возиськомы - шекъёссы палэнтэмын, техника басьтонлы нимысьтыз саклык висъяське, шуиз со. Сюрес вылын кышкытлыклэсь утиськон пумысен ивортӥз ГИБДД управленилэн кивалтӥсезлэн воштӥсез Александр Коробейников. Кылем ар куспын шаерысьтымы сюресъёс вылын пусъемын 1 сюрс 398 шудтэм учыр - быремын 252 мурт, сӧсырмемын 1 сюрс 511 адями. Сюлмаськыто руль сьӧры шӧмаськыса пуксён учыръёс но - соос син куспын йыло. Берло 2 толэзь куспын, сюрес вылын мынон-ветлон правилоосты тӥян учыръёс чараклы ӝутскемын. Нациосын ужан политикая, кышкытлыклэсь утиськонъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов пусйиз: калык пӧлын валэктон ужез эшшо но паськытгес радъяно. Депутатъёс югдурез утисьёсты куризы сюрес вылын кышкытлыклэсь утиськонъя ӵектонъёс дасяны но соосты Кун Кенешысь депутатъёслы келяны. Елена НИКИТИНА Туспуктэм: Кун Кенешлэн пресс-службаез Теги: КунКенеш югдур  